Burger King ร้านเบอร์เกอร์ฟาสต์ฟู้ดจากอเมริกาที่มีสาขาอยู่ทั่วโลกมากมาย ในประเทศไทยนั้นร้านนี้นั้นก็มีอยู่แทบจะทุกซอกทุกมุมของไทยเลยก็ว่าได้ คอยเอาใจลูกค้าที่อยากหาอะไรทานในวันเร่งรีบสไตล์อาหารฟาสต์ฟู้ดได้เป็นอย่างดีครับ

สำหรับคนที่เดินทางด้วยเครื่องบิน ร้านนี้ก็มีสาขาอยู่ที่สนามบินหลักๆของไทยอยู่ด้วยเช่นกัน แต่ราคาอาหารนั้นอาจจะสูงขึ้นมากว่าสาขาข้างนอกสนามบินอยู่สักหน่อย วันนี้ผมมาบินที่สนามบินดอนเมืองแล้วก็พบว่าที่ร้านมีโปรโมชั่นกินฟรีสำหรับลูกค้า True Red Card กับ Black Card ด้วยครับ อิ่มท้องได้ก่อนขึ้นเครื่องสบายเลยครับ

[วิธีการเดินทาง]
ร้านนี้ในสนามบินขาออกภายในประเทศมีอยู่ด้วยกันสองสาขาด้วยกันครับ เข้าผ่านด่านเช็คกระเป๋าเรียบร้อยจะเดินไปด้านซ้ายหรือขวาก็มีร้านนี้อยู่ทั้งสองฝั่งเลย ถือว่าสะดวกสบาย ใกล้ประตูไหนก็ไปทานได้ที่ฝั่งนั้นได้เลยครับ

[บรรยากาศ/การบริการ]
บรรยากาศของร้านนี้ที่สาขาสนามบินนั้นไม่แตกต่างจากสาขาในเมืองเลยครับ บรรยากาศยังคงความเป็นอเมริกัน ตกแต่งร้านได้สวยงาม แล้วก็ยังคงเน้นที่การบริการตัวเองเป็นหลักครับ เข้ามาในร้านแล้วให้เดินไปสั่งเมนูที่อยากทานที่เค้าเตอร์ก่อนได้เลยพร้อมจ่ายเงินให้เรียบร้อย หลังจากนั้นก็มาหาที่นั่งทาน ทานเสร็จแล้วอย่าลืมนำถาดไปเก็บที่โซนที่ทางร้านจัดไว้ให้ด้วยนะครับ สาขาที่สนามบินช่วงเช้าๆที่ผมมาบิน ลูกค้าไม่เยอะ ทานได้สบายๆครับ

[รสชาติอาหาร/ความคุ้มค่า]
ร้านนี้เป็นร้านฟาสต์ฟู้ดที่มีเมนูเบอร์เกอร์ให้บริการเป็นหลักครับ ส่วนใหญ่แล้วทางร้านจะขายเป็นเซตเมนูพร้อมเครื่องดื่ม ทานได้อิ่มอร่อยแบบคนเดียวก็ได้ หรือจะมาเป็นแก๊งค์แชร์กันทานก็ได้เช่นกันครับ สาขานี้มีความพิเศษตรงที่ถ้าเป็นลูกค้าทรู Black Card หรือ Red Card จะได้ทานฟรีหนึ่งเซตต่อครั้งกันเลยทีเดียวครับ 

Double Cheese Burger (285 บาท)
- เมนูนี้เป็นเมนูโปรดประจำตัวของผมเลยครับ เป็นเบอร์เกอร์เนื้อหมูหรือเนื้อวัวสองชั้นแต่ละชั้นนั้นก็จะถูกสอดไส้มาด้วยชีสแผ่นหนาๆ ด้านบนสุดมีเบคอนทอดกรอบมาให้อีกชั้น วันนี้ผมสั่งเมนูเนื้อมาทาน ความอร่อยยังคงเต็มเปี่ยมเช่นเคยครับ เนื้อวัวหอมอร่อย ชีสนั้นก็เพิ่มความอร่อยให้เบอร์เกอร์ได้ดีขึ้นไปอีก เมนูนี้มีซอสมาให้ในตัวอยู่แล้วและก็อร่อยแล้วด้วย แต่ถ้าใครอยากเพิ่มซอสเข้าไปอีกก็ได้เช่นกันครับ เมนูนี้ทางร้านขายเป็นเซตเท่านั้นนะครับ เสิร์ฟพร้อมกับเฟรนฟรายแล้วก็น้ำอีกหนึ่งแก้วครับ (4/5)

Chicken Tender (235 บาท)
- เมนูนี้เป็นเมนูไก่ทอดชิ้นใหญ่เสิร์ฟมาด้วยกัน 8 ชิ้นถ้วนๆเลยครับ พร้อมกับเฟรนฟรายและน้ำอีกแก้วในเซต ไก่ทอดของทางร้านเป็นไก่ไม่มีกระดูก เนื้อแน่น อร่อยเยี่ยม จะทานกับซอสบาร์บีคิวที่ทางร้านเสิร์ฟมาก็ได้ แต่ผมว่าทานกับซอสพริกโดนที่สุดเลยครับ (3/5)

สาขานี้ด้วยความที่เป็นสาขาในสนามบินราคาก็จะถูกบวกเพิ่มเติมจากสาขาด้านนอกมาอยู่เยอะพอสมควร ถ้าไม่คิดอะไรมากแล้วก็ต้องการอาหารรองท้อง ร้านนี้ก็น่าจะเป็นตัวเลือกแรกๆที่สะดวกและรวดเร็วที่สุดร้านนึงเลยครับ